দ্য এক্সট্রাঅর্ডিনারি এডুকেশন অব নিকোলাস বেনেডিক্ট

***দ্য এক্সট্রাঅর্ডিনারি এডুকেশন অব নিকোলাস বেনেডিক্ট*** আমেরিকান লেখক ট্রেন্টন লি স্টুয়ার্ট কর্তৃক রচিত একটি উপন্যাস। এটি *[[দ্য মিস্টিরিয়াস বেনেডিক্ট সোসাইটি (উপন্যাস)|দ্য মিস্টিরিয়াস বেনেডিক্ট সোসাইটির]]* পূর্বকাহিনি, যা নয় বছর বয়সী অত্যন্ত প্রতিভাবান অনাথ শিশু নিকোলাস বেনেডিক্ট এবং তার বন্ধু জন কোল এবং ভায়োলেট হোপফিল্ডের কণ্টকাকীর্ণ শৈশবের কাহিনি নিয়ে লেখা।

## প্লট
নয় বছর বয়সী এক প্রতিভাবান অনাথ শিশু নিকোলাস বেনেডিক্ট। নিদ্রারোগের কারণে তাকে তার আগের অনাথাশ্রম লিটলভিউ থেকে রথসচাইল্ড ম্যানর অনাথাশ্রমে স্থানান্তর করা হয়। নিদ্রারোগ নামক এই স্নায়বিক অসুখের কারণে সে হুটহাট করে অপ্রত্যাশিতভাবেই গভীর ঘুমে তলিয়ে যেত। এই রোগের প্রকোপ শুরু হতো যখন সে হাসত বা তীব্র আবেগ অনুভব করত। নিকোলাসের অসুখের কারণে তাকে অন্য ছেলেদের সাথে ডরমিটরিতে (বহুশয্যাবিশিষ্ট শয়নকক্ষ) না রেখে একটি আলাদা কক্ষে একাকী থাকেতে বাধ্য করা হতো এবং প্রতি রাতে অনাথ আশ্রমের পরিচালক মি. কলাম বাইরে থেকে ঘরটি তালাবদ্ধ করে দিতেন। ঘরটির একমাত্র জানালাটিও ইট-সুরকি দিয়ে বন্ধ করে দেওয়া হয়েছিল যাতে নিকোলাস চুপিচুপি বাইরে বের হতে না পারে। তবে মশলা ঠিকমতো না শুকানোয় নিকোলাস তা সরিয়ে ফেলতে সক্ষম হয়। অল্প কিছুদিনের মধ্যেই তার বন্ধুত্ব হয় জন নামে এক দাগে-ভরা মুখের ছেলের সাথে। অন্যদিকে অনাথ আশ্রমে দাদাগিরি করা ছেলেদের দল, ইগি, ব্রেকার এবং মোরে—যাদের সবাই স্পাইডার্স নামে চিনতো—তার শত্রু হয়ে দাঁড়ায়। স্পাইডার্সরা যখনই তার ক্ষতি করার চেষ্টা করত, নিকোলাস তার বুদ্ধিমত্তা দিয়ে তাদের পরাস্ত করত, যার ফলে তাদের ঘৃণা আরও বৃদ্ধি পেত। নিজের বুদ্ধি কাজে লাগিয়ে নিকোলাস রাতে ঘর থেকে বের হওয়ার একটি উপায় বের করে। এক রাতে যখন পরিচালক তাকে দাঁত মাজার জন্য শৌচাগারে নিয়ে যান, তখন নিকোলাস ব্রাশ ফেলে আসার অভিনয় করে। পরিচালক তাকে চাবি দিয়ে ঘরে গিয়ে ব্রাশ নিয়ে আসতে বলেন। নিকোলাস ঘরে ফিরে দেওয়াল থেকে মোমদান খুলে নরম মোমের মধ্যে চাবিটি টিপে তার ছাপ তৈরি করে। তারপর চাবি ও টুথব্রাশ নিয়ে শৌচাগারে ফিরে যায়। পরে ধাতু-শিল্পকর্মের ক্লাসে সেই ছাপটি ব্যবহার করে সে একটি চাবি তৈরি করে, এবং পরে বুঝতে পারে সেটা আসলে একটা স্কেলিটন কি (যে চাবি দিয়ে নানা ধরণের তালা খোলা যায়)। এটি তাকে রাতের বেলা পুরো ম্যানর জুড়ে ঘুরে বেড়াতে এবং অনেক জায়গায় প্রবেশ করার সুযোগ করে দেয়, যা পরে তার জন্য বেশ কাজে আসে। কারণ নিকোলাস ম্যানরে বিশাল এক গুপ্তধন লুকিয়ে রাখার কিংবদন্তি সম্পর্কে জানতে পারে এবং তার বন্ধু জন ও ভায়োলেটের (কাছাকাছি এক খামারে বসবাস করা একটি বধির মেয়ে) সহায়তায় সে এটি খুঁজে বের করার যথাসাধ্য চেষ্টা করে। একটি পরিবার জনকে দত্তক নেয়; স্পাইডার্সরা জনের পাঠানো চিঠি পুড়িয়ে দেয় এবং নিকোলাস অনাথ আশ্রম থেকে পালিয়ে যায়। এরপর তার দেখা হয় একজন সরকারি আইনজীবীর সাথে, যিনি তার প্রতি খুব সদয় আচরণ করেন। ওই সরকারি আইনজীবীর মতো হওয়ার ইচ্ছা থেকে সে আবার এতিমখানায় ফিরে আসে। তারপর সে জানতে পারে যে জনকে আসলে ভায়োলেটের পরিবারই দত্তক নিয়েছে। ভায়োলেটের আর্ট স্কুলে যাওয়ার ইচ্ছা থাকলেও সে তার পরিকল্পনা ত্যাগ করার কথা ভাবে যাতে তার পরিবার নিকোলাসকেও দত্তক নিতে পারে। তবে নিকোলাস তাতে রাজি হয় না। অবশেষে সে আবিষ্কার করে যে সেই গুপ্তধন আসলে আর কিছু নয়—বরং একটি পাঠাগার। সে বুঝতে পারে যে এটিই ছিল মিসেস রথসচাইল্ডের কাছে আসল সম্পদ; এবং কেন তিনি একে গুপ্তধন হিসেবে বিবেচনা করতেন তাও নিকোলাসের কাছে স্পষ্ট হয়ে যায়।

## চরিত্র
**নিকোলাস বেনেডিক্ট**: ৯ বছর বয়সী একটি অত্যন্ত প্রতিভাবান ছেলে, যে নিদ্রারোগ নামক একটি স্নায়বিক রোগে ভুগছে।

**মিসেস ফেরিয়ার**: একজন বয়স্ক মহিলা যিনি নিকোলাসকে তার আগের এতিমখানা লিটলভিউ থেকে নতুন এতিমখানায় নিয়ে যান।

**মি. কলাম**: রথসচাইল্ড ম্যানর এতিমখানার পরিচালক। পুরো বই জুড়ে নিকোলাসকে এই এতিমখানায় থাকতে দেখা যায়।

**মি. পাইলিয়াস**: চাইল্ডস এন্ডের, যার অন্য নাম রথসচাইল্ড ম্যানর, টুকিটাকি নানা কাজ করত।

**জন কোল**: ১২ বছর বয়সী একটি ছেলে, যার মুখভরা জলবসন্তের দাগ ছিল। সে ম্যানরে নিকোলাসের বন্ধু হয়ে ওঠে।

**দ্য স্পাইডার্স**: এতিমখানার দাদাগিরি বাহিনী, ইগি, ব্রেকার এবং মোরে।

**মিসেস ব্রিন্ডেল**: এতিমখানার পরিষ্কার-পরিচ্ছন্নতার দায়িত্বে থাকা এক মহিলা।

**মিসেস ক্যান্ডেস**: অনাথাশ্রমের কিছুটা ভিমরতিগ্রস্ত নার্স; মিসেস ব্রিন্ডেল তাকে উপহাস করে "মিস প্রিটি পিলস" বলে ডাকতেন। তার শিশুদের এমন ড্রপ খাওয়ানোর অভ্যাস আছে যাতে তারা বেশ অসুস্থ হয়ে পড়ত; যদিও তিনি তা ইচ্ছাকৃতভাবে করতেন না।

**মি. গ্রিজ**: এতিমখানার রাঁধুনি এবং মিসেস ব্রিন্ডেলের প্রেমিক।

**মি. ফারো**: এতিমখানার আস্তাবল এবং বাগানের কাজের দায়িত্বে ছিলেন।

**র‍্যাবিট:** একটি গাধা, যার সাহায্যে নিকোলাস গুহা থেকে ড্রিল মেশিনটি বের করেছিল।

**ভায়োলেট হোপফিল্ড**: একটি বধির মেয়ে, যে অষ্টম শ্রেণি শেষ করেছে। সে চাইল্ডস এন্ডের পাশের একটি খামারে থাকে এবং অদ্ভুত সব ঘটনার মধ্য দিয়ে নিকোলাস ও জনের খুব ভালো বন্ধু হয়ে ওঠে।

## তথ্যসূত্র

বিষয়শ্রেণী:লিটল, ব্রাউন অ্যান্ড কোম্পানির বই
বিষয়শ্রেণী:মার্কিন শিশুতোষ বই
বিষয়শ্রেণী:২০১২-এর মার্কিন উপন্যাস